Ir-raġel li jinsab akkużat bl-attentat ta' qtil li seħħ f'Tas-Sliema fil-bidu ta' dan ix-xahar, inżamm arrestat wara li fil-Qorti wieġeb mhux ħati għall-akkużi miġjuba kontrih. Hisham Ali Abuagilla, Libjan ta' 37 sena, kien akkużat li kkaġuna grieħi gravi lil Daniel Jones, żagħżugħ Ingliż ta' 21 sena. Huwa ġie akkużat ukoll li kellu fil-pussess tiegħu mus u numru ta' pakketti żgħar b'sustanza suspettata li hija droga kokaina. Il-każ seħħ fil-bidu ta' dan ix-xahar u l-akkużat kien arrestat għaxart ijiem wara fl-inħawi ta' Qui-Si-Sana. Fi tfittxija fir-residenza tiegħu il-pulizija sabet aktar sustanzi illegali, maħsuba li huma kokaina, ecstasy u kannabis. Dawn id-drogi nstabu f'ċirkostanzi li juru li ma kinitx għall-użu personali tiegħu. Id-difiża ta' Abuagilla għamlet talba għall-ħelsien mill-arrest u argumentat li l-akkużat ilu jgħix Malta għal tmintax-il sena. Skont id-difiża, l-akkużat irrikonoxxa li għamel żball u qal li "ġietu ġurnata ħażina". Madanakollu, il-prosekuzzjoni oġġezzjonat għall-ħelsien mill-arrest u stqarret li d-dokumenti ta' identifikazzjoni tal-akkużat huma skaduti. Il-prosekuzzjoni argumentat ukoll li l-pulizija damet għaxart ijiem biex sabet u arrestat l-akkużat. Iżda d-difiża wieġbet li l-akkużat ma setax jinstab minħabba żball tal-Pulizija stess u tenniet li l-akkużat huwa lest li jonora l-kundizzjonijiet imposti mill-Qorti. Il-Qorti ċaħdet il-libertà proviżorja imma ħeġġet lill-prosekuzzjoni biex tressaq lix-xhieda mill-aktar fis possibbli. Il-prosekuzzjoni tmexxiet mill-Avukati George Camilleri u Etienne Savona mill-Uffiċċju tal-Avukat Ġenerali, assistiti mill-Ispetturi Colin Sheldon u Wayne Camilleri. Iż-żagħżugħ li kien attakkat mill-akkużat: Żagħżugħ fil-periklu tal-mewt wara li qala' daqqiet ta' mus Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_611cbdcbdc48e_rand.td-a-rec-img{text-align:left}.td_uid_3_611cbdcbdc48e_rand.td-a-rec-img img{margin:0 auto 0 0}